## Zaključak Agencije za poštu i elektroničke komunikacije od 9. prosinca 2009.

### NN 158/2009 (31.12.2009.), Zaključak Agencije za poštu i elektroničke komunikacije od 9. prosinca 2009.

158 31.12.2009 Zaključak Agencije za poštu i elektroničke komunikacije od 9. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3951

Na temelju članka 220. Zakona o općem upravnom postupku (»Narodne novine« br. 53/91 i 103/96; dalje u tekstu: ZUP), članka 113., članka 114. i članka 116. stavka 4. Zakona o elektroničkim komunikacijama (»Narodne novine« br. 73/08; dalje u tekstu: ZEK), nadzornik elektroničkih komunikacija donosi sljedeći

ZAKLJUČAK

I. Trgovačkom društvu Optima Telekom d.d. iz Zagreba, Bani 75a, daje se rok od 30 dana od zaprimanja ovog zaključka, da postupi po točkama II. i III. Dopunskog rješenja (klasa: UP/I-344-08/09-01/28, urbr.: 376-04-09-08 MB/KŽ) od 30. rujna 2009. godine i točkama IV. i V. Rješenja (klasa: UP/I-344-08/09-01/32, urbr.: 376-09-09-04 MB/KŽ) od 1. listopada 2009. godine.

II. U slučaju nepostupanja po ovom zaključku, nadzornik elektroničkih komunikacija izreći će odgovornoj osobi u trgovačkom društvu Optima Telekom d.d. upravnu mjeru izraženu u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu.

III. Ovaj zaključak objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Nadzornik elektroničkih komunikacija Hrvatske agencije za poštu i elektroničke komunikacije (dalje u tekstu: nadzornik) je u postupku stručnog nadzora donio 30. rujna dopunsko rješenje (klasa: UP/I-344-08/09-01/28, urbr.: 376-04-09-08 MB/KŽ) i rješenje (klasa: UP/I-344-08/09-01/32, urbr.: 376-09-09-04 MB/KŽ), 1. listopada 2009. godine.

Rješenjem od 30. rujna 2009. godine naloženo je trgovačkom društvu Optima Telekom d.d. (dalje u tekstu: Optima) da na svojoj telekomunikacijskoj terminalnoj opremi omogući operatoru usluga s dodanom vrijednosti MAG-D.R.I.V.E. d.o.o. uklanjanje nepravilnosti i nedostataka opisanih u točki I. tog rješenja, te da nakon uklanjanja nedostataka i nepravilnosti onemogući operatoru usluga s dodanom vrijednosti MAG-D.R.I.V.E. d.o.o. naknadne izmjene na platformi »KVIZ«. Također je naložena prilagodba platforme »KVIZ« na telekomunikacijskoj terminalnoj opremi Optime na način da osigura postojanje propisane najavne poruke za sve pozive upućene prema svim operatorima usluga s dodanom vrijednosti te da onemogući operatorima usluga s dodanom vrijednosti koji koriste tu platformu bilo kakve naknadne izmjene najavne poruke.

Isti postupci su naloženi Optimi Rješenjem od 1. listopada 2009. godine.

Dana 27. studenoga 2009. godine Hrvatska agencija za poštu i elektroničke komunikacije je zaprimila podnesak Optime u kojem se navodi da je Optima odabrala ponudu vanjskog dobavljača koja sadrži zadovoljavajuće tehničko rješenje izvršenja traženih promjena na platformi VAS, te da je izdana narudžbenica za izvršenje radova i da će potrebne promjene na platformi VAS biti implementirane u roku od mjesec dana.

S obzirom na opseg i složenost naloženih promjena, nadzornik smatra da je rok od mjesec dana za implementaciju promjena na platformi VAS sasvim opravdan za realizaciju naloženog, stoga je na temelju članka 220. i članka 286. stavka 2. ZUP-a te članka 14. stavka 4., članka 113., članka 114. i članka 116. stavka 4. ZEK-a, zaključio kao u izreci ovog zaključka.

UPUTA O PRAVNOM LIJEKU

Protiv ovog zaključka nije dopuštena žalba, ali se može pokrenuti upravni spor kod Upravnog suda Republike Hrvatske u roku od 30 dana od dana primitka.

Klasa: UP/I-344-08/09-01/28

Urbroj: 376-09-09-15 MB/KŽP

Zagreb, 9. prosinca 2009.

Glavni nadzornik
elektroničkih komunikacija
Miroslav Belužić, dipl. ing. el., v. r.

Ostalo, NN 158/2009-3951